
Abstract: In this paper we will present aspects regarding targeting proceedings in contemporary armed 
conflicts, showing the personnel involved in the targeting process and the steps that need to be followed so that it 
complies with national and international norms. We will also address a subject that produces some disagreements 
at the theoretical, doctrinal and practical level, namely whether the process of targeted killings is a legal process in 


targeting, or if it is only a form in which an act is perfidy in disguise. 

1. Introducere 

Respectarea normelor Dreptului 
Operaţional al Conflictelor Armate (DOCA) 
este un element primordial în desfășurarea 
operațiilor militare, urmările normelor juridice 
trebuie avute în vedere în planificarea, 
organizarea şi desfăşurarea misiunilor 
militare deoarece acestea oferă putere și 
legitimitate operaţiilor militare și, totodată, 
respectându-le se obţine o victorie, cel puţin 
morală, în fața adversarilor și a ideologiilor 
acestora. 

Respectarea de către forțele luptătoare a 
normelor DOCA transmit un semnal de 
încredere persoanelor civile ce își desfășoară 
activitatea în vecinătatea unor zone de 
conflict, în sensul în care aceștia știu că vor fi 
feriţi de efectele conflictelor armate. 

Principiul distincţiei este esenţial atunci 
când se are în vedere managementul țintelor, 
combatantul trebuie să poată facă 
diferenţierea dintre persoanele ce participă în 
mod direct și efectiv la ostilităţii și cele ce 
dintr-o conjunctură independentă de voinţa lor 
sunt prinse în conflict. 


În procesul de angajare al țintelor, 
combatanții trebuie să atace doar ţinte 
militare, luând toate măsurile ce se impun 
pentru a nu produce pagube incidentale și să 
nu angajeze ţinte care sunt persoane civile, 
sau să înceteze atacul dacă se constată că 
prin acesta ar fi afectată viaţa oricăror 
persoane civile. 


2. Rolul consilierului juridic în conflictele 
moderne 

Procesul de management al țintelor, 
începe cu identificarea unei ţinte: o persoană 
care face parte din forțele inamicului sau un 
bun care este important pentru operațiile 
adversarului și pe care forțele proprii l-au 
evaluat ca fiind necesar a fi atacat pentru 
obținerea avantajului militar dorit. Persoana 
care identifică această ţintă poate fi un soldat 
sau comandant din rândul forțelor armate, 
implicat într-o operaţiune de luptă, sau poate 
fi un membru, care planifică un atac și 
identifică lista potenţialelor ţinte. Procesul pe 
care îl vom prezenta se aplică atât țintelor 
dinamice, cât și celor prevăzute din timp, 

diferența fiind aceea că în cazul primei 
categorii personalul trebuie să acţioneze mult 
mai rapid, decât în cazul celei de-a doua. 

În continuare vom prezenta angajarea unor 
ținte stabilite din timp. Să presupunem că, în 
desfășurarea unei misiuni de luptă împotriva 
unei grupări teroriste, se observă că aceasta 
transportă vehicule militare sau poate 
transporta vehicule capcană pe un pod, cu 
intenția de a ataca forțele proprii, aliate sau 
chiar civili, iar această activitate este una 
frecventă. Comandantul ce este responsabil 
pentru acea regiune poate lua în considerare 
atacarea podului, în scopul de a descuraja 
atacurile grupării teroriste. Acesta nu este 
singur în luarea deciziei, este susținut de un 
grup care va studia ținta potențială și va 
efectua o analiză din care să rezulte dacă 
podul poate fi considerat o ţintă legală, și 
dacă da, care ar fi cea mai bună metodă 
pentru realizarea angajării țintei. 

Aceștia lucrează în echipe 
multidisciplinare, astfel încât, comandantul, 
operatorul sau cei ce planifică misiunile să 
poată lua cele mai bune decizii, despre cum 
trebuie luptat, într-o manieră eficientă cu 
adversarul, dar care, totodată să respecte și 
normele DOCA. Acesta este motivul pentru 
care normele internaţionale și naţionale 
obligă comandanții să implice personalul 
juridic specializat în timpul planificării și 
executării operaţiilor militare, de asemenea, 
se precizează ca aceștia să fie bine pregătiţi 
în materia DOCA. 

Celula de management a țintelor va aplica 
și regulile care interzic atacurile împotriva 
unor obiective protejate în mod specific, 
precum bunurile culturale și spitalele. Prin 
regulile de angajare (ROE) pot fi stabilite și 
norme mai restrictive decât cele prevăzute de 
normele internaţionale. Cu titlu de exemplu, 
prin ROE se pot stabili liste cu ţinte ce nu 
trebuie atacate dacă nu se pornește vreun 
atac din acestea. Fiecare ţintă, anterior 
angajării, trebuie verificată să nu facă parte 
din listele cu ţinte ce nu trebuie atacate. 

Consilierul juridic este permanent implicat 
în acest proces, acesta face parte din 
personalul militar ce are ca atribuţie principală 
oferirea de sfaturi membrilor din unitate și 
comandantului pentru probleme juridice, 
asigurându-se că principiile distincţiei și 
proporționalităţii, alături de alte considerente 
juridice importante, sunt corect aplicate în 


operațiile militare. Consilierii juridici sunt 
încorporați în toate structurile militare, aceștia 
putând fi identificaţi chiar și în avanposturi 
izolate, în celulele de criză, fiind calificaţi în a 
da sfaturi juridice în timp real. 

Pentru a putea oferi un punct de vedere 
juridic, consilierul juridic trebuie să verifice 
dacă podul poate fi considerat o ţintă legală, 
conform normelor DOCA și actelor normative 
naţionale, verifică ROE relevante și ordinele 
primite de la eșaloanele superioare, privitoare 
la pierderile și pagubele colaterale. 

Consilierul juridic și personalul militar aflat 
în subordinea comandantului (ofiter din 
structura de informatii, ofiter din structura de 
operaţii etc.) se întâlnesc pentru a oferi o 
recomandare comandantului, pornesc de la 
informațiile avute la dispoziție, pentru a stabili 
dacă inamicul a folosit, folosește și planifică 
să folosească acest pod în scopuri militare, 
pentru a ataca forțele proprii sau populația 
civilă. În prima etapă trebuie stabilit dacă 
podul este un obiectiv militar valabil în 
conformitate cu normele DOCA, tinând cont 
de natura, locația sau scopul său, sau dacă 
utilizarea contribuie efectiv la acțiunea 
militară și dacă distrugerea totală sau 
parțială, capturarea sau neutralizarea, oferă 
un avantaj militar clar. De asemenea, trebuie 
analizat dacă podul este o ţintă valabilă 
conform ROE. Față de cele arătate mai sus, 
tinând cont de scopul podului sau viitoarea sa 
utilizare, ca punct de traversare al râului de 
către vehiculele inamice, rezultă că ar putea fi 
un avantaj militar distrugerea podului, astfel, 
podul ar putea fi considerat un obiectiv militar 
valabil. 

Pentru a putea oferi comandantului toate 
informaţiile de care are nevoie, cu privire la 
ipoteza atacării podului, personalul va trebui 
să colecteze multe informaţii despre acel pod. 
Va trebui identificat dacă și alte persoane 
utilizează acel pod, care sunt orele de 
circulaţie, când podul este utilizat de 
persoane civile, sau dacă este folosit doar de 
luptătorii inamici. Trebuie să stabilească dacă 
în apropiere este un alt pod ce ar putea fi 
utilizat, în ipoteza distrugerii acestuia. 

Rolul consilierului juridic, nu este unul 
formal, acesta participă activ în procesul de 
management al țintei, verificând dacă atacul 
respectă principiul proporţionalităţii, în plus, 
avizul juridic îl ajută pe comandant să 
evalueze dacă va efectua sau nu atacul, 

analizând dacă atacul poate cauza pierderi 
de vieți omenești și pagube incidentale în 
rândul populaţiei civile. 

În continuare grupul de lucru va efectua o 
analiză a diferitelor modalităţi de a ataca ţinta, 
aplicând o metodologie pentru a estima 
pagubele colaterale. De exemplu, se poate 
face o analiză a armamentului avut la 
dispoziție evaluându-se cel mai bun tip de 
muniţie ce va fi utilizat și calculându-se efecte 
probabile ale acesteia. În funcţie de armele și 
muniţia utilizate sau de unghiul de lovire, 
potenţialul atac asupra podului ar putea 
provoca daune clădirilor din apropiere, sau 
chiar anumitor secţiuni ale acestora, sau le 
poate lăsa mai mult sau mai puţin 
nedeteriorate. Personalul va lua în 
considerare aceste lucruri și va face 
recomandări privind armamentul, unghiul și 
alți factori ce sunt necesari pentru a obţine 
efectul dorit, minimizând pagubele 
incidentale. Ei pot solicita sfaturi de la 
persoane abilitate, sau instituţii de guvernare, 
care le-ar putea spune ce secțiune a podului 
ar trebui să lovească astfel încât să nu mai 
poată fi folosit de gruparea teroristă, pe 
termen scurt, dar care ar putea fi mai ușor de 
reconstruit, după încheierea conflictului. 

În plus, ei iau în calcul probleme 
importante, cum ar fi care este cel mai bun 
moment în care se poate ataca podul astfel 
încât să nu se afle populaţie civilă în zonă, 
dacă lovirea podului ar trebui făcută pe timp 
de noapte. Dacă este posibil, fără a afecta 
eficacitatea acţiunii, ar trebui să se ia măsuri 
pentru a avertiza populaţia civilă ce se află în 
zona de atac. Acest lucru se poate face cu 
pliante, prin intermediul emisiunilor radio, sau, 
mai nou, prin intermediul reţelelor de 
socializare media; o măsură mai drastică, ce 
a fost utilizată, dar la care nu achiesăm, ar fi 
utilizarea unei lovituri de avertizare pentru a 
determina persoanele civile să îl părăsească, 
anterior lovirii efective a acestuia. Acestea 
sunt toate consideraţiile pe care le au în 
vedere cei din structura de management al 
țintei atunci când recomandă comandantului 
cea mai bună cale de a conduce atacul, care 
îndeplinește misiunea militară, dar care 
respectă și normele DOCA. 

În situația în care, deși sunt întreprinse 
toate măsurile pentru a preveni sau minimiza 
riscul pentru populaţia civilă, rezultă clar 
faptul că atacul va duce la distrugerea de 


bunuri civile, sau va cauza pierderi de vieți 
omenești, există un proces suplimentar, prin 
care se cere o aprobare de la eșaloanele 
superioare aflate pe lanţul de comandă!. 

După ce personalul și-a terminat 
activitatea, recomandarea este prezentată 
comandantului, care este informat cu privire 
la toate informaţiile culese asupra potenţialei 
ținte, iar acesta va lua decizia de a o ataca 
sau nu. În ipoteza în care comandantul 
stabilește că aceasta îndeplinește toate 
cerințele legale, luând în calcul și avizul 
juridic, iar atacul va constitui un avantaj 
pentru îndeplinirea misiunii, va aproba atacul. 
Apoi, personalul va continua să monitorizeze 
ținta până în momentul în care are loc atacul, 
informând comandantul cu privire la orice 
modificări față de situaţia iniţială, care ar 
putea modifica decizia comandantului. 

În cadrul procesului de management al 
țintelor, atunci când vorbim de ţintele stabilite 
din timp, consilierul juridic joacă un rol-cheie, 
uneori, acesta se poate consulta cu 
reprezentanții eșaloanelor superioare. 

În alte situații, însă, comandanții trebuie să 
ia decizii rapide, în situaţia întâlnirii unor ţinte 
dinamice, în această ipoteze, este posibil să 
nu existe timp suficient pentru a parcurge 
toate etapele menţionate anterior, dar și în 
managementul țintelor dinamice este 
necesară prezenţa consilierului juridic. Acesta 
ar trebui să se afle lângă comandantul care 
întreprinde deciziile management al țintelor în 
centrul operaţional întrunit sau în celula de 
management a țintelor, pentru a oferi sfaturi 
despre atacurile dinamice. Practic el participă 
direct la discuție, primește informatiile 
relevante și oferă consultanță juridică cu 
privire la atacurile propuse. 


3. Lovirea selectivă a țintelor potrivit 
principiilor dreptului operaţional al 
conflictelor armate 

În anul 2002, Abu Ali al-Harithi, agentul 

principal al al-Qaeda din Yemen și unul din 
cei ce au planificat atacului asupra USS Cole, 
împreună cu alte cinci persoane suspectate 
de activităţi de terorism, în timp ce se aflau 
într-o mașină, în deșertul statului Yemen, au 
fost observați de o dronă tip Predator ce era 
controlată de la distanţă. Asupra acestora s-a 
aprobat atacul, iar cele șase persoane aflate 
în autoturism au fost ucise instantaneu. 

Printre cei decedați se afla și un cetățean 

american, Kamal Derwish, despre care se 
credea că este liderul unei celule a al-Qaeda, 
ce își desfășura activitatea în New York. 
Celula teroristă a fost destructurată în anul 
2003, iar membrii acesteia au fost arestaţi, au 
recunoscut faptul că acordă ajutor unei 
grupări teroriste și au pledat vinovaţi, fiind 
condamnați la sentințe între 7 și 10 ani de 
închisoare. Având în vedere faptul ca 
Derwish a părăsit țara anterior descoperirii 
celulei, acesta nu a avut posibilitatea de a 
beneficia emiterea unui mandat de arestare, 
de asistență juridică, de prezumția de 
nevinovăție cât și de posibilitatea de a încheia 
un acord, în schimb acesta sa aflat în raza de 
acţiune a unui atac cu dronă și a fost ucis. 

Acest tip de atac nu este unul singular, 
este doar un exemplu a ceea ce este numit 
proces de lovire selectivă a țintelor sau ceea 
ce anumite persoane numesc asasinat, fiind 
utilizat, preponderent, în cadrul conflictului din 
Afganistan. 

Menţionăm că acest tip de acţiune militară 
nu este dependentă de utilizarea dronelor, el 
poate fi purtat și cu forțe terestre, cum a fost 
în cazul lui Osama bin Laden, când a fost 
utilizată o echipă Navy SEAL, care, din 
ordinul președintelui Barack Obama, l-au 
atacat și ucis pe Osama bin Laden. 

Oportunităţile prezente, cum ar fi imagini 
din satelit, sisteme moderne de urmărire, 
drone autonome și muniţie care lovește cu o 
precizie nemaiîntâlnită, permit forțelor 
luptătoare să angajeze inamici oriunde pe 
planetă. În cadrul conflictelor din ultimele 
decenii, operațiile militare nu se mai bazează 
pe bombardamentele strategice ale 
capabilităților fortelor inamicului. Din 
momentul în care o ţintă este identificată, 
angajarea acesteia poate fi efectuată într-un 
interval de timp de câteva minute sau ore, nu 
la un interval de zile sau săptămâni, cum se 
întâmpla în trecut. 

Există persoane care consideră că aceasta 
lovire selectivă a țintelor ar putea încălca 
normele DOCA? sau chiar un Ordin executiv 
al Preşedintelui american, care interzice 
asasinatul. 

Pe de altă parte susţinătorii acestei politici 
afirmă că aceste atacuri sunt justificate de 
natura războiului împotriva terorismului, 
deoarece SUA și anumite grupări teroriste“ se 
află într-un conflict deschis, atacurile 
direcționate împotriva anumitor indivizi ce 


aparțin acestor grupări trebuie considerat un 
act de război. Mai mult, având în vedere că 
acest conflict este unul neconvențional, nu 
există forțe armate pe care să le ataci, nu 
există nici baze militare care pot fi atacate, 
lovirea selectivă a țintelor ar rămâne singura 


cale eficientă de a lupta împotriva 
terorismului. 
Aceștia susțin că trebuie făcută o 


diferenţiere între acţiunile desfășurate în timp 
de pace și acțiunile desfășurate în timpul unui 
conflict armat; și ei recunosc faptul că în timp 
de pace nu se poate folosi forța letală 
împotriva unei persoane care nu a săvârșit 
sau nu este în curs de a săvârși o infracţiune 
împotriva vieții omenești. Cu toate acestea, 
ținând cont de faptul că SUA este în conflict 
deschis cu grupările teroriste, se consideră 
faptul că agenţii acestuia pot fi atacați de 
fiecare dată când sunt identificaţi chiar dacă 
vinovăția lor nu a fost stabilită de către 
instanță de judecată. Argumentaţia lor 
porneşte de la faptul că în timpul celui de al 
Doilea Război Mondial cât și în timpul 
războiului din Coreea au existat multiple 
atacuri asupra unor lider militari”. 

Se consideră că lovirea selectivă a țintelor 
ca o tactică principală, ajută la obținerea 
obiectivelor stabilite într-un mod mult mai bun 
tinând cont specificul acestui tip de conflict, 
mergând pe ideea că acest tip de conflict 
armat nu poate fi câştigat prin producerea 
unui armament superior, prin introducerea 
unor trupe suplimentare, sau ocuparea 
anumitor teritorii. 

Grupările teroriste se prezintă ca nişte 
rețele descentralizate, membrii lor nu poartă 
elemente distinctive, continuă să se 
deghizeze în civili, să își ascundă bazele în 
zone izolate de munte și de deșert, sau chiar 
în rândul populaţiei, pentru a evita atacurile 
militare. Au existat voci care asimilează 
grupările teroriste unor rețele sociale de 
prieteni și cunoștințe ale căror interese se 
intersectează, de aceea atunci când un lider 
este capturat sau ucis o altă persoană îi ia 
locul. Marea majoritatea statelor ar fi fost 
îngenunchiate de atacurile primite: mii de 
agenţi uciși, două treimi din conducere ucisă 
sau capturată, iar bazele cunoscute au fost 
distruse, dar ele continuă să funcţioneze și se 
infiltreze în statele cu care se află în conflict, 
reușind planificarea și executarea unor 
atacuri teroriste. 

Constatăm că grupările teroriste au găsit 
modalități de a depăși/păcăli și acest tip de 
atac. În cadrul conflictului din Afganistan, în 
cadrul procesului de management al țintelor, 
deși ținta era confirmată și putea fi lovită(lideri 
talibani), atacul nu a fost executat, deoarece 
consilierul juridic nu a autorizat atacul, 
existând riscul uciderii unor femei și copii ce 
se aflau în autoturisme cu aceștia. 

La sfârșitul mandatului de președinte, 
Barak Obama nu a dorit să emită un ordin de 
stopare a lovirii selective a țintelor”, iar acest 
tip de campanie continuă și sub mandantul 
președintelui Donald Trump. Dar din ce în ce 
mai mult, în urma unor pierderi de vieți 
omenești a unor militari SUA în timpul unor 
astfel de misiuni, pe teritoriile unor state cu 
care SUA nu se află în conflict, tot mai multe 
persoane se întreabă „Ce căutau acolo?”8. 
Conform unor articole publicate pe site-ul 
Biroului de jurnalism de investigaţie” rezultă 
faptul că SUA desfășoară operaţii militare pe 
teritoriul a 149 de state și că în state precum 
Somalia și Yemen (state cu care SUA nu se 
află în conflict), în anul 2017 au fost lansate 
peste 150 de atacuri ce privesc angajări 
selective ale țintelor. 

Reprezentanţii SUA afirmă că importanţa 
țintei poate pune în balans acceptarea unor 
pierderi de vieți omenești chiar dacă acestea 
sunt nevinovate, dar ţinând cont de 
prevederile normele DOCA, mai ales cele 
prevăzute în Protocolul Adiţional | al 
Convenţiilor de la Geneva, nu putem fi de 
acord cu această idee. 

Suntem de acord cu faptul că într-un 
conflict armat, conform normelor DOCA, 
combatanții au dreptul de a ucide alți 
combatanți. Aici se naște problema statutul 
unei persoane acuzate de terorism, pe de o 
parte sunt persoane care afirmă că trebuie 
trataţi ca și civili, chiar dacă se implică, în 
mod activ, în atacuri, iar de cealaltă parte, ei 
sunt considerați combatanți, chiar dacă nu 
îndeplinesc toate criteriile pentru a fi 
combatant legal. Poate fi creată, astfel, o 
natură duală a statutului pe care îl are o 
persoană ce aparţine unei grupări teroriste, 
pe de o parte, atunci când ia parte la acţiuni 
teroriste, el are statut de combatant, dar când 
nu ia parte, în mod activ la astfel de acţiuni, 
atunci el ar trebui să beneficieze de statutul 
de persoană civilă. 

O altă viziune a acestei problematici afirmă 


că terorismul este o problemă internă a unui 
stat și ar trebui soluţionată conform legislaţiei 
naţionale, în sensul în care o persoană sau 
grup de persoane, suspectate ca aparținând 
unei grupări teroriste, pentru a li se dovedi 
apartenenţa, trebuie arestate, judecate şi 
condamnate, în această ipoteză forțelor de 
ordine le este permisă uciderea acestora doar 
în situaţia legitimei apărări. Într-un astfel de 
caz, lovirea selectivă a țintelor ar putea fi 
considerată ca fiind asasinare. 

Cu toate acestea, ţinând cont de 
amploarea flagelului terorist, la nivel 
internaţional, de faptul că aceste grupări 
teroriste nu își limitează activitatea la teritoriul 
unui Singur stat, iar scopul declarat al 
acestora este acela de a produce teroare pe 
întreg globul pământesc, considerăm că nu 
ne aflăm în fața unei probleme naţionale a 
unui stat, ci în fața uneia internaţionale. 
Astfel, încadrarea unor persoane, ce aparțin 
unor grupări teroriste, cu care un stat sau o 
coaliție se află într-un conflict deschis, pe 
listele de ţinte ce pot fi angajate de îndată ce 
sunt întâlnite, nu încalcă normele 
internaționale, condiționat de respectarea 
normelor prevăzute în DOCA. 

Chiar dacă grupările teroriste nu respectă 
normele DOCA, acest lucru nu dă dreptul 
statelor sau organizațiilor internaționale 
participante la un conflict să nu respecte nici 
ele regulile internaționale. Doi combatanți 
care se întâlnesc pe câmpul de luptă se pot 
ataca reciproc, utilizând forța letală, iar astfel 
nu ar încălcă nicio normă DOCA. 

Termenul de combatant nelegal/ilegal nu 
este definit nici în Conventiile de la Geneva, 
nici în Protocoalele  Adiţionale, acestea 
reglementează doar statutul combatanților și 
pe cel al persoanelor civile. Participanţii la 
conflictele armate, care nu poată uniforme își 
pot modifica statutul după bunul plac, atunci 
când poartă armele la vedere sunt 
combatanți, dar când nu le au la vedere, 
beneficiază de statutul de civil, creându-și 
astfel un avantaj incorect fată de combatantul 
clasic. 

Față de acestea, se poate considera că 
acest avantaj ar putea fi șters prin stabilirea 
inamicului, după nume, nu după uniformă, 
cum ar fi normal, într-un conflict de tip clasic. 
Stabilirea unei persoane pe o listă de ţinte, 
poate fi considerat sau ar trebui considerat 
doar ca stabilirea unei afiliaţii a unei persoane, 

ca și în cazul uniformei, nu implică automat 
stabilirea unui anumit nivel de vinovăţie. 

Astfel, dacă o persoană se află pe o astfel 
de listă, iar combatanții dețin informaţii clare 
din care rezultă identitatea acesteia, i se 
poate stabili statutul de combatant și ar putea 
face obiectul unui atac, dar doar dacă este 
respectată o altă condiţie, aceea ca atacul să 
aibă loc pe câmpul de luptă. 

Considerăm că pentru ca o lovire selectivă 
să fie considerată un atac legal acesta trebuie 
să aibă loc într-o zonă de conflict, în timp ce 
un atac asupra unei persoane suspectate de 
terorism, ce se află pe teritoriul unui stat 
neutru, departe de câmpul de luptă, ar trebui 
considerat un act de perfidie. 


4. Concluzii 

În prezenta lucrare am prezentat 
modalitatea în care se face analiza și lovirea 
unei ținte. Procesul de management al tintei 
este unul la care participă mai multe 
persoane, nu este o activitate ce poate fi 
întreprinsă de o singură persoană. De 
asemenea, nu este doar  apanajul 
comandantului sau şefului unei unități 
militare; este adevărat că acesta este cel ce 
decide sau nu atacul, dar decizia sa este 
luată pe baza unei analize temeinice 
efectuată de către militari ce sunt specializați 
în domeniile lor de activitate. 

Sperăm că am putut convinge asupra 
faptului că plasarea unei persoane pe o listă 
de ţinte, nu trebuie văzută ca o listă de 
asasinat, ci ar trebui considerat că, pentru 
acea persoană, se stabilește apartenenţa sa 
la o grupare teroristă, iar pentru combatantul 
legal se „luminează cadrul legal în care 
operează, în sensul în care cunoaște că poate 
angaja acea ţintă, dacă o întâlnește pe 
câmpul de luptă. Reiterăm faptul că această 
acţiune poate fi considerată un atac legal doar 
dacă acesta are loc într-o zonă de conflict, nu 
se poate reţine același lucru și pentru un atac 


asupra unei persoane suspectate de terorism, 
ce se află pe teritoriul unui stat neutru, 
departe de câmpul de luptă, acest act ar 
trebui considerat un act de perfidie. 

